Eiendomsbelasting-wetswysigings dalk ongrondwetlik | Die Nuus in Afrikaans - Koerant.co.za
Eiendomsbelasting-wetswysigings dalk ongrondwetlik
AfriForum ondersoek tans die grondwetlikheid van die voorgestelde wysigings aan die Wet op Munisipale Eiendomsbelasting .
Volgens, Cornelius Jansen van Rensburg, AfriForum se hoof van gemeenskapsake, kom dit voor of die herdefiniëring van residensiële eiendom as kommersiële eiendom op 'n vorm van inkomstebelasting sal neerkom, wat 'n skending van artikel 229 van Grondwet sal wees. Tot op hede is eiendom belas op grond van 'n eiendom se status soos bepaal deur munisipale sonering. "Die fokus sal verskuif na of daar 'n inkomste uit 'n eiendom verkry word of nie," het Jansen van Rensburg gesê.
Artikel 25(5) van die Grondwet verwag van die staat om 'n omgewing te skep waarbinne eiendomsbesit toeganklik vir soveel as moontlik landsburgers moet wees. Gegewe die ekonomiese impak van die wysigings sal slegs die super-rykes en die staat tot die eiendomsmark kan toetree, aangesien die administratiewe kostes van grondbesit onbekostigbaar vir die middelklas sal raak.
Artikel 26(1) van die Grondwet verskans die reg op toegang tot behuising. Die huur van eiendomme sal onbekostigbaar wees vir daardie mense wat nie kan bekostig om 'n huis te koop nie. Dit sal mense se afhanklikheid van die staat vir behuising verhoog.
Volgens Jansen van Rensburg lyk hierdie voorstelle na 'n ander vorm van nasionalisering deur belasting. Die voorgestelde wysigings sal eiendomsbesit vir die gewone man in die straat drasties inperk.